
Az 1565-ös kolozsvári Bonfini-kiadás latin nyelvű kísérő versciklusa

Antonio Bonfini Rerum Hungaricarum Decades című történeti művének a Hunyadiak koráról szóló része elsőként 1565-ben Magyarországon, Kolozsvárott jelent meg. A kiadványt Heltai Gáspár rendezte sajtó alá, a munkálatokban Szikszai Fabricius Balázs segédkezett, aki elkészítette az előszót és kolozsvári diákjaival üdvözlőverseket íratott a kötethez. Kutatásaimat elsősorban a kiadvány latin nyelvű versciklusára összpontosítottam. Dolgozatom célja egyértelműen kimutatni, hogy a költeményekben a Mátyás királyról és a magyar népről kialakult kép milyen szemléletmódot mutat. Az itáliaiak körében a XV. században alakult ki a Mátyás-mítosz, amelynek elemeit a tárgyalt Bonfini-kiadás verseiben fedezhetjük fel. A latin nyelvű költeményekben kirajzolódó Mátyás-portréról szól tehát dolgozatom első fele. Írásom második részében a versekben rejlő kettős eredetmítoszt tárgyalom, miszerint a magyarok a hunoktól és a görög paeonoktól egyaránt származhatnak. A dolgozat lezárásában az elemzett versekről egyértelműen megállapítom, hogy azok a nyugat-európaiak szemléletét mutatják a Mátyásról és a magyarságról kialakított kép tekintetében.



